El Decret 56/2012, de 29 de maig, sobre jornada i horaris de treball del personal funcionari al servei de l'Administració de la Generalitat va fer un pas endavant en la flexibilització dels horaris del personal per facilitar al personal al servei de la Generalitat la conciliació de la seva vida personal i laboral, tot garantint l'òptim nivell dels serveis públics.
No obstant això, cal incorporar noves mesures de flexibilització del temps de treball per tal d'avançar en l'harmonització del temps personal, familiar i laboral en sintonia amb les actuals tendències europees sobre aquesta matèria.
D'altra banda, la vigent norma reglamentària s'ha vist afectada recentment tant per normativa bàsica estatal com per jurisprudència europea, la qual cosa fa necessària la seva correcta adequació.
En aquest sentit, a banda d'adequar el Decret que és objecte de modificació a l'ordenament jurídic vigent, aquest Decret recull mesures de flexibilitat horària i conciliació que el novembre de 2013 van ser objecte de negociació en la Mesa General de Negociació dels Empleats Públics, i que essencialment comporten: la flexibilitat total d'una part de la jornada setmanal; l'ampliació de la flexibilitat en la franja obligatòria de l'horari per motius de cura de fills o familiars o en casos de treballadors amb la condició legal de discapacitats; la possibilitat de gaudir de les tardes festives anteriors a les dues festes locals i a la festivitat de Reis amb els mateixos criteris i condicions que els assumptes personals; l'ampliació, a set, dels dies de vacances que es podran gaudir de manera independent i aïllada, i la incorporació de determinades hores anuals de flexibilitat horària recuperable.
Atès que s'han dut a terme els tràmits sindicals corresponents a l'empara de la normativa sobre negociació col·lectiva,
Per tot això, a proposta de la vicepresidenta del Govern, d'acord amb el dictamen de la Comissió Jurídica Assessora, i amb la deliberació prèvia del Govern,
Es modifica el Decret 56/2012, de 29 de maig, sobre jornada i horaris de treball del personal funcionari al servei de l'Administració de la Generalitat, d'acord amb el següent:
U. Se suprimeixen els apartats 5 i 6 de l'article 8 i es modifica l'apartat 2 del mateix article, que queda redactat de la manera següent:
"8.2 El temps restant de jornada, de còmput i recuperació setmanal, es realitza de dilluns a divendres de les 7.30 a les 19 hores, i es distribueix a voluntat del personal sens perjudici de restar supeditat a les necessitats organitzatives i dels serveis.
D'acord amb l'anterior, sempre que les necessitats dels serveis ho requereixin, el cap o la cap de la unitat orgànica d'adscripció, per necessitats del servei, degudament justificades i amb un preavís de tres dies hàbils, podrà requerir la presència efectiva del seu personal en una determinada franja horària".
Flexibilitat horària per motius de conciliació
9.1 El personal amb fills menors de 12 anys o que tingui al seu càrrec un familiar, fins al primer grau de consanguinitat o afinitat, amb discapacitat legalment reconeguda, disposa d'una flexibilitat horària de fins a 30 minuts per començar la part de permanència obligatòria de l'horari.
El temps deixat de treballar s'ha de recuperar setmanalment.
L'establert en aquest apartat, s'entén sens perjudici de la flexibilitat horària establerta en l'article 17 de la Llei 8/2006, de 5 de juliol, de conciliació de la vida personal, familiar i laboral del personal al servei de les administracions públiques de Catalunya.
9.2 El personal que tingui la condició legal de discapacitat podrà gaudir de la flexibilitat establerta en l'apartat anterior fins a un màxim d'una hora."
Es modifica l'apartat 4 de l'article 11, el qual queda redactat de la manera següent:
"11.4 Els secretaris i secretàries generals dels departaments poden autoritzar el personal que faci horaris especials perquè gaudeixi de la flexibilitat horària establerta en l'article 9 d'aquest Decret."
Es modifica l'apartat 2 de l'article 14 i s'addiciona un nou apartat 3, els quals queden redactats de la manera següent:
Durant els dies 24 i 31 de desembre i la tarda del dia de Sant Jordi, només s'han de mantenir els serveis essencials que determinin els secretaris i secretàries generals de cada departament dins del seu àmbit competencial.
Aquests dies i aquestes tardes tenen caràcter de no recuperables i, si coincideixen amb dissabte, diumenge o festiu, la Direcció General de Funció Pública ha de dictar les instruccions oportunes a l'efecte de compensació horària."
14.3 Són tardes no recuperables les anteriors a les dues festes locals i/o a la festivitat de Reis, les quals es poden gaudir durant tot l'any, d'acord amb les equivalències de l'article 15 d'aquest Decret i amb els mateixos criteris establerts per al permís per assumptes personals."
S'addiciona un nou article 14 bis, amb la redacció següent:
Flexibilitat horària recuperable
S'estableixen 25 hores anuals en jornada ordinària, o la part proporcional corresponent, de flexibilitat horària recuperable per assumptes personals sense justificació i supeditades a les necessitats dels serveis.
Aquestes hores de flexibilitat, que són d'aplicació al personal que no tingui la seva jornada sotmesa a un calendari anual, es gaudiran amb els mateixos criteris que el permís per assumptes personals i s'hauran de recuperar, d'acord amb les necessitats dels serveis, abans del seu gaudiment o durant els quatre mesos següents i, com a màxim, fins al 15 de gener de l'any següent.
Aquesta flexibilitat és d'aplicació sempre que no es disposi d'un calendari de treball que ja permeti mecanismes de flexibilitat horària."
Es modifica l'apartat 3 de l'article 17, el qual queda redactat de la manera següent:
"17.3 Les vacances s'han de gaudir durant l'any natural.
No obstant això, si el permís de maternitat, paternitat o d'atenció de fills prematurs coincideix amb el període de vacances, la persona afectada les pot gaudir un cop acabat el permís, fins i tot si s'ha acabat l'any natural, cas en què es podran gaudir durant l'any següent en el moment en què es reincorpori del permís.
També en el cas de baixa per incapacitat temporal que impedeixi el gaudiment de les vacances durant l'any natural, es podran gaudir en el moment de la reincorporació de la baixa, sempre que no hagin transcorregut més de 18 mesos a partir del final de l'any en què s'hagin originat."
Es modifica l'apartat 1 de l'article 18, que queda redactat de la manera següent:
"18.1 Les vacances es poden gaudir en períodes fraccionats.
En aquest cas, el còmput total de vacances és de 22 dies hàbils per cada any complet de servei o la part proporcional que correspongui quan el temps treballat sigui inferior a l'any.
Cadascuna de les diferents fraccions ha de ser com a mínim d'una setmana natural.
No obstant això, d'aquests 22 dies, 7 dies de vacances es podran gaudir de manera independent i aïllada al llarg de l'any, sempre d'acord amb les necessitats dels serveis."
Es suprimeix l'apartat 4 de l'article 19 i es modifica l'apartat 1 del mateix article, que queda redactat de la manera següent:
"19.1 El personal inclòs dins l'àmbit d'aplicació d'aquest Decret pot disposar de 4 dies de permís per assumptes personals per cada any complet de servei, o la part proporcional que correspongui quan el temps realment treballat sigui inferior a l'any, o en els casos de reducció de jornada.
Aquest permís es gaudirà per hores d'acord amb les equivalències que s'hagin establert en els àmbits de negociació corresponents.
La durada mínima del gaudiment és de trenta minuts i es pot acumular a les vacances."
Primera- Es deroga la disposició addicional 1 del Decret 56/2012, de 29 de maig, sobre jornada i horaris de treball del personal funcionari al servei de l'Administració de la Generalitat.
Segona- Es deroga la disposició transitòria 1 del Decret 56/2012, de 29 de maig, sobre jornada i horaris de treball del personal funcionari al servei de l'Administració de la Generalitat.